**Hoppon maradt Lugos**

**Tavasszal keltek szárnyra az első pletykák a BMW közép-kelet-európai terjeszkedési terveiről, amit néhány hónappal később már a bajorok sem tagadtak: 5-600 millió eurós beruházással egy ultramodern, közepes méretű szedánok és egyéb, fronthajtású típusok gyártására alkalmas üzemet szerettek volna létrehozni, lehetőleg egy olcsó munkaerőben bővelkedő országban.**

A több ezer munkahelyet teremtő esetleges beruházásról meg is kezdték a tárgyalásokat a Temes megyei Lugos polgármesteri hivatalával, a bánáti település komolytalan hozzáállása miatt azonban zsákutcába futott a projekt.

Francisc Boldea, Lugos elöljárója a közelmúltban még büszkén hangoztatta, hogy a Renault/Dacia és a Ford mellett a patinás müncheni mamutvállalat is „megveti lábait” az országban, és a város melletti, mintegy száz hektáros területre tervezett gyár fogja valóra váltani a németek új célkitűzését – miszerint 2016-ig elérik az évi kétmilliós eladott darabszámot (jelenleg évi 1,6–1,7 millión „stagnálnak” az értékesítések).

Csakhogy a dél-erdélyi autópálya elkészülésének és átadásának folyamatos halasztása és a többi infrastrukturális hiányosság miatt folyamatosan csökkent a németek érdeklődési kedve, majd amikor kiderült, hogy „hirtelen” felduzzadtak a területek árai, és a leendő munkaerő sem a BMW elképzeléseinek megfelelő bérrel dolgozna, letettek szándékukról. A történet kísértetiesen hasonlít a Kolozsvár mellé tervezett Mercedes gyár esetére, amikor a helybéliek kapzsisága miatt egy közel egymilliárd dolláros befektetéstől esett el a kincses város.

A BMW október 20-án jelentette be, hogy Románia helyett inkább Brazíliában építi meg a gyártókapacitás-bővítő üzemet.

Forrás:

<https://erdelyverda.wordpress.com/2012/11/01/hoppon-maradt-lugos/>